ועדת הכלכלה, כנסת 18, פרוטוקול מספר 77, 2009-08-05 14:30

אופיר אקוניס: אני מתכבד לפתוח את הישיבה השלישית היום של ועדת הכלכלה.

אופיר אקוניס: על סדר היום תקנות הנמלים (מעגנות), התשס"ז-2007.

אופיר אקוניס: אני מבין שהמעגנות בארץ כרגע מעמדן לא מוסדר בחוק, או שהוא מוסדר דרך פעילות הנמלים.

אהרון זיסו: הן תחת פקודת הנמלים.

אהרון זיסו: הן גם יישארו תחת פקודת הנמלים.

אהרון זיסו: לנמלים יש תקנות שמסדירות מכוח פקודת הנמלים, ואילו למעגנות לא.

אופיר אקוניס: יש כאן חבילה נכבדה של תקנות עם מספר פרקים.

אופיר אקוניס: אני מודיע כבר שבשעה 15:30 נסיים את הישיבה.

אופיר אקוניס: ננסה להתקדם ככל שנוכל, ואם לא נסיים נמשיך את הדיון במועד אחר.

אופיר אקוניס: אני מבקש מנציגי משרד התחבורה והבטיחות בדרכים להציג את הבקשה שלכם.

אופיר אקוניס: לא אכפת לי לפתוח קודם לדיון כללי קצר ואחר-כך לעבור להקראת התקנות.

אופיר אקוניס: אבקש מכם להסביר באופן כללי את התקנות.

סיגלית ברקאי: היום יש כ-10 מעגנות מוכרזות.

סיגלית ברקאי: הן מוכרזות כנמלים מכוח סמכות שר התחבורה לפי פקודת הנמלים.

סיגלית ברקאי: זה אומר למעשה שחלה עליהן פקודת הנמלים, אבל אין איזו הגדרה ספציפית לגבי הטיפול של כל מעגנה ולפיכך עלה הצורך להסדיר את הפעילות של המעגנות.

אופיר אקוניס: אני מבין שבוועדה הזאת התקיימו שלושה דיונים בנושא ונתבקשתם על-ידי קודמיי בתפקיד להכניס שינויים בנוסח התקנות שהבאתם.

סיגלית ברקאי: הוועדה דנה עד תקנה 34, כולל, ואישרה את רוב התקנות לאחר שוהכניסה לאורך הדרך כל מיני תיקונים.

סיגלית ברקאי: אנחנו רוצים להציע נוסח לגבי סעיף 8 שהיה במחלוקת והגענו בו להסכמות, אך רוב התקנות, עד תקנה 34, אושרו בעבר על-ידי הוועדה.

אופיר אקוניס: הן מגיעות לשולחן הוועדה אחרי הידברות עם כל הגורמים: מפעילי המעגנות, בעלי כלי שיט, העמותה לסירות ואופנועי ים, התאחדות הצלילה וכדומה?

סיגלית ברקאי: נדברנו עם כל הגורמים הרלוונטיים.

סיגלית ברקאי: התייעצנו עם כל מי שאפשר.

אופיר אקוניס: בבקשה, תציגו את הרעיון שעומד בבסיס התקנות האלה, בקצרה.

סיגלית ברקאי: התקנות אמורות להסדיר את אופן התפעול של המעגנות.

סיגלית ברקאי: הן דנות בשלושה גורמים: 1) מפעיל המעגנה, מי שמפעיל למעשה בפועל את המעגנה.

סיגלית ברקאי: היום רוב המעגנות מוסדרות על-ידי חברות עירוניות או זכיינים שלהן; 2) מנהל המעגנה, שהוא עובד של מפעיל המעגנה וממונה על-ידי שר התחבורה בהמלצת מפעיל המעגנה; 3) והממונה על הנמלים, שהוא עובד של משרד התחבורה.

אופיר אקוניס: מה יסדירו התקנות החדשות?

אהרון זיסו: הן נועדו להסדיר את כל מכלול הקשרים בין המשיט, מצד כלי השיט, ובין מפעיל המעגנה ומנהל המעגנה, כל הדברים שהיום נמצאים באיזו לקונה.

אהרון זיסו: התקנות מסדירות את החובות של המפעיל כלפי המשיטים וכלפי המדינה, ואת החובות של בעל כלי השיט כלפי המעגנה.

אהרון זיסו: היום זה נושא בעייתי מאוד.

אהרון זיסו: אוכל להציג שתי דוגמאות קטנות שהיו אולי ה"סטארטר" המרכזי להתקנת התקנות.

אהרון זיסו: נושא אחד הוא כושר שיט.

אהרון זיסו: לכל כלי שיט, כמו לרכב, יש רישיון.

אהרון זיסו: קוראים לזה "כושר שיט" לכלי ישראלי ו"היתר שיט" לכלי זר.

אהרון זיסו: כלי שיט בלי כושר שיט, על-פי החוק כיום אסור לו לשוט, אבל לא חל עליו איסור לעמוד במעגנה.

אהרון זיסו: זה גרם לכך שיש היום במרינות קטעים לא קטנים שהם למעשה חניוני גרוטאות.

אהרון זיסו: עומדים כלים שאסור להם להפליג, הבעלים לא משקיעים כדי להביא אותם לכושר שיט ואין מקום במעגנה לכלים שכן פעילים להיכנס ולעבוד.

אהרון זיסו: נושא שני הוא ביטוח.

אהרון זיסו: אנחנו רואים בלא מעט מקרים כלי שטובע במעגנה ואז מסתבר שכאשר אין לו כושר שיט אוטומטית אין לו גם ביטוח.

אהרון זיסו: הבעיה של מפעיל המעגנה ושל המדינה, ששניהם בקטע הזה לא אשמים ולא רשאים להוציא את כלי השיט הזה שגם מפריע לתפעול המעגנה, גם תופס מקום של כלים אחרים וגם גורם לזיהום ים לא קטן כי יש בו שמנים ודלקים.

אופיר אקוניס: אי אפשר?

אופיר אקוניס: אתם לא יכולים להוציא אותו מן המעגנה?

אהרון זיסו: אנחנו עושים את זה היום מכיוון שאין תקנה שמחייבת את בעל כלי השיט להיות עם ביטוח במעגנה.

מורדי חבר: עושים, אבל זה עולה הרבה מאוד כסף ונגרמים נזקים גדולים מאוד גם לצדדים שלישיים.

מורדי חבר: אני מנהל את המעגנה בקישון, השנייה בגודלה בארץ, והיא מעורבת גם בדיג וביאכטות.

מורדי חבר: התקנות המוצעות מסדירות את מערכת היחסים בין העוגן במעגנה, מפעיל המעגנה וסמכויות הניהול של המעגנה.

קריאה: אם אתה מנהל את המעגנה השנייה בגודלה, אז מי הראשונה?

אהרון זיסו: היום המעגנה הגדולה ביותר במספר כלי השיט שבה היא המעגנה בהרצליה.

אהרון זיסו: דיברתי על חניוני הגרוטאות הללו.

אהרון זיסו: המעגנות היום ברובן סתומות בכלי שיט.

אהרון זיסו: גם בהרצליה.

אהרון זיסו: יש אפס מקומות עגינה.

אהרון זיסו: מתוך 10 מעגנות, המקומות היחידים שנותרו לעגינה בארץ היום הם באשדוד ובאשקלון.

אופיר אקוניס: הרצליה היא מעגנה חדשה יחסית ונבנתה בגודל גדול יחסית.

דוד אזולאי: היא הכי גדולה בארץ, והיא מלאה עד אפס מקום.

מורדי חבר: אבל היא גם הכי יקרה.

מורדי חבר: יש הבדלים במחירים.

אופיר אקוניס: התעריפים שונים?

אופיר אקוניס: הם נקבעים על-ידי מנהלי המעגנות?

מורדי חבר: פרט לקישון, שם זה נקבע על-ידי הוועדה הזאת.

אהרון זיסו: גם זה הולך להתבטל.

מורדי חבר: הולך להתבטל, אבל בינתיים המחיר שם נקבע על-פי הוועדה הזאת.

אופיר אקוניס: יש תוכניות להקמת מעגנות נוספות?

אהרון זיסו: אנחנו מנסים מאוד לעודד את זה ביוזמה של רשויות מקומיות או של יזמים פרטיים.

אופיר אקוניס: לא בטוח שזה הכיוון הנכון.

אופיר אקוניס: תראו מה זה עושה לחופי הים של הרצליה ותל-אביב שנהרסו למדי.

אהרון זיסו: יש על כך ויכוח.

אופיר אקוניס: אין על כך שום ויכוח.

אופיר אקוניס: אני מכיר את החופים האלה מצוין והם פשוט הוחרבו.

מורדי חבר: אבל מצד שני יש גידול של 5% במספר כלי השיט בשנה במדינת ישראל ואין מספיק מעגנות.

אופיר אקוניס: אתה זוכר את הצוקים שבין תל-אביב והרצליה?

אופיר אקוניס: אני זוכר.

אופיר אקוניס: הם נהרסו והוחרבו.

אופיר אקוניס: לא על-ידי המעגנה כי אם על-ידי הקניון המפורסם שצמוד למעגנה.

אופיר אקוניס: אבל מה זה משנה?

אהרון זיסו: הביקוש קיים וגדל.

אהרון זיסו: קצב גידול הביקוש הוא של 5% מידי שנה, גידול במספר כלי השיט.

אופיר אקוניס: יש הערות למפעילי המעגנות או למשטרה?

אופיר אקוניס: בבקשה.

אלי מזרחי: אני ראש מדור ביטחון מעברים במחלקת מעברים.

אלי מזרחי: אנחנו מנהלים את הנושא מבחינת האחריות על הנמלים והמעגנות, גם המוכרזים, על-פי חוק הסדרת הביטחון.

אלי מזרחי: באשר לתקנות, מאחר והתוודענו לתקנות שמוצגות כאן לאחרונה, יש כאן איזה פער.

אלי מזרחי: למרות שמדובר כאן בתקנות על תפעול ברמה הימית ודרישות תפעול ימי, יש כאן היבטים ביטחוניים.

אלי מזרחי: נכון שמעגנות טעונות רישוי על-פי תקנה 8(8) לצו רישוי עסקים, וזה מטופל, ובמקרה הזה אנחנו מקיימים דיונים במסגרת האחרת, אבל במסגרת התקנות הללו אנו סבורים שיש צורך להביא גם את ההיבטים הביטחוניים, למרות שבהפעלת מעגנה בהיבטים הימיים מדובר על שמנים ועל תפעול ברמת הימאים והמשיטים.

אלי מזרחי: לא אלאה אתכם, אבל יש כאן כמה היבטים שצריך ליצור בהם זיקה לביטחון.

אלי מזרחי: אם מנהל מעגנה הוא בעל האחריות על המעגנה, עליו להבין שמעבר לתפעול נדרש למשל להתקין מתקן במעגנה שמשפיע על ביטחון המעגנה וזאת האחריות שלו.

אלי מזרחי: מכיוון שבתקנות הללו אין היקשים ביטחוניים כלשהם לא ברור איפה האחריות מתחילה ונגמרת.

אופיר אקוניס: אתה אומר שזה לא בא לידי ביטוי.

אמיר צינדר: סליחה, יש רישיון עסק.

אופיר אקוניס: רק רגע.

אופיר אקוניס: מתנהל כאן דיון מכובד ואני סבור שההיבט הביטחוני לא פחות חשוב לאף אחד כאן בחדר.

אופיר אקוניס: חשבתי שזה אמור להופיע בתקנות.

אופיר אקוניס: האם לא היתה הידברות ביניכם קודם להגשת התקנות?

עופר דובנוב: התנהלה הידברות.

עופר דובנוב: דנו בנושא הזה כבר 4 פעמים.

אופיר אקוניס: אומר נציג משטרת ישראל שאין תשובה.

אלי מזרחי: אנחנו בעד התקנות.

אלי מזרחי: התקנות לא צריכות להיכנס לרמה מפורטת, אלא אך ורק ליצור זיקה לנושא הביטחון.

אלי מזרחי: יש את רישוי העסקים, מוצהר וברור, וזה מופיע כאן.

אלי מזרחי: יש גם תחומי אחריות נוספים ומן התקנות הללו ניתן להבין מי הגורם האחראי, משרד התחבורה או הרשות המוניציפלית.

אלי מזרחי: הרי יש כאן מנהל מעגנה מטעם הגוף שמפעיל, אם זה משרד התחבורה או הרשות המוניציפלית או מטעם אדם פרטי.

אלי מזרחי: מאחר ומתקנים כאן תקנות, צריך להביא גם את הדברים שאולי נפלו בהם טעויות בעבר.

אלי מזרחי: יש דברים שאולי שמו להם לב, אולי "נפנפו" אותם כי הם היו פחות קריטיים לצורך התקנות, אבל אני סבור שמאחר והולכים לתקן תקנות, ולקח 3 שנים לתקן אותן - -

קריאה: 14 שנים.

אלי מזרחי: - - חשוב מאוד להביא את הנישה הזאת.

אלי מזרחי: היא לא גורעת מן התקנות אלא רק מוסיפה.

אלי מזרחי: התקנות, דרך אגב, מרחיבות מאוד, אך יש נקודות שצריך להוסיף לתקנות.

אופיר אקוניס: בסדר גמור.

אופיר אקוניס: בזמן ההקראה בוודאי תבקש לומר את הערותיך.

רחל ריקס: אני מסכימה אתו.

אופיר אקוניס: את מצטרפת לעמדת המשטרה.

הלל רשף: אני מנהל המרינה באשקלון.

הלל רשף: אני רוצה להציג נתון על הזמן שלוקח לתקן את התקנות האלה.

הלל רשף: לדעתי הצורך בתקנות קיים מזה שנים רבות ונעשה מאמץ רב של כל הגורמים לתקן את התקנות.

הלל רשף: כפי הנראה בשל חילופי השלטון התכופים, הדברים האלה מתעכבים ומתעכבים ומתעכבים.

הלל רשף: אני מבקש, אם יש אפשרות להעביר את התקנות כפי שהן, בלי יותר מדי התנגדויות – תמיד אפשר יהיה להכניס תיקונים נוספים בעתיד.

הלל רשף: למשטרה, שהשתתפה בדיונים, תהיה אפשרות להציע לאחר מכן תיקון לתקנות שירחיב את הדברים.

הלל רשף: הייתי מעדיף, אם זה היה תלוי בי, להעביר את התקנות הללו מהר ככל האפשר ואחר-כך לעשות מקצה תיקונים.

ירון אליאס: אנחנו מייצגים את חברות הביטוח.

ירון אליאס: אנחנו כמובן בעד הרעיון לדרוש ביטוח.

ירון אליאס: אנו סבורים שיש ליקויים בתקנה עצמה.

ירון אליאס: השאלה אם כדאי להציג אותם עכשיו או כאשר יגיעו לדון בתקנה הספציפית.

אופיר אקוניס: עדיף להעיר הערות ספציפיות תוך כדי קריאת התקנות.

אופיר אקוניס: אני רוצה לשמוע קודם כול הערות כלליות.

ירון אליאס: יש לי שאלה עקרונית.

אהרון זיסו: הוא צודק.

אהרון זיסו: זה לא אושר.

אהרון זיסו: מדובר על תקנה 20.

אהרון זיסו: זה אחת התקנות שלא אושרו עדיין.

אהרון זיסו: היו שלוש תקנות שלא אושרו, ואחת מהן נוגעת לביטוח.

אהרון זיסו: אנחנו מודעים לזה.

גיורא קדר: אני מייצג כאן את הפורום לקידום השיט, כלומר את המשתמשים.

גיורא קדר: לדעתנו לא ניתנה די תשומת לב לחובות המפעיל של המעגנה באשר לניקיון, גם במים וגם בחוץ.

גיורא קדר: זה לא מוזכר בתקנות.

גיורא קדר: מוזכר מה המשתמש צריך לעשות אבל לא מה המפעיל צריך לעשות; אין כאן גם שום התייחסות לנושא שעות הפעילות; ולשמירה.

גיורא קדר: לגבי שאר הנושאים היתה ישיבה עם משרד התחבורה ואנחנו, באופן כללי, מתואמים למדי.

גיורא קדר: אלה הדברים שנשארו.

גיורא קדר: אני מצטרף למה שאמר מר הלל רשף, שהתמשכות התקנת התקנות היא לרעת כולנו.

לאה ורון: מר קדר, את הנושאים שהעלית עכשיו העלית גם בפני משרד התחבורה?

גיורא קדר: היה לנו דיון עם משרד התחבורה.

גיורא קדר: הגענו ברוב הדברים לסיכומים.

גיורא קדר: נשארו הדברים הללו, באשר להסכם בין המשתמש ובין המפעיל.

גיורא קדר: משרד התחבורה לא הסכים להתייחס לנושא של החוזה בין המפעיל ובין המשתמש.

גיורא קדר: כפועל יוצא, אין ברירה וחייבים להיכנס לנושא הזה במהלך דיוני החקיקה.

גיורא קדר: אני מצטרף לדבריו של מר הלל רשף, פעם נוספת.

גיורא קדר: יתכן מאוד שהפתרון האלגנטי והמהיר הוא לא להתייחס לזה, אבל לתת איזה guide line, איזה קו כללי באשר להסכם שבין המשתמש למפעיל.

מורדי חבר: רציתי לעדכן אותך, מר קדר, בדיון הקודם של ועדת הכלכלה היום על תקנות באשר להשלכת אשפה מכלי שיט נדון כל נושא האשפה והניקיון במעגנות.

מורדי חבר: אותן תקנות ייתנו פתרון לרוב השאלות שהעלית.

לאה ורון: אבל הוא דיבר על דברים אחרים.

לאה ורון: הוא דיבר על החובות של מפעיל המעגנה.

מורדי חבר: חובות מפעיל המעגנה באשר לניקיון, והן נפתרות באותן תקנות.

אופיר אקוניס: הוא דיבר גם על שמירה ועל דברים נוספים.

מורדי חבר: כן, על ניקיון, ביטוח ושמירה.

אופיר אקוניס: והפעלה, ושעות פעילות וכדומה.

אופיר אקוניס: נדון בזה במהלך קריאת התקנות.

אורן סונין: אני נציג משרד החקלאות.

אורן סונין: מבחינתי התקנות הללו הן הזדמנות של משרד החקלאות להסדיר את השימוש של הדייגים וספינות הדיג במרינות.

אורן סונין: ברוב הדברים הגענו להסכמים וניסחנו ניסוח משותף עם משרד התחבורה.

אורן סונין: גם אני רוצה להגיד שיש לנו עניין בנושא הביטוח, אבל נעלה את זה כמובן במסגרת הדיון בתקנה הספציפית.

אופיר אקוניס: שמעתם את ההערות.

אופיר אקוניס: אנא תתייחסו לכל אחת ואחת מהן.

אהרון זיסו: תהליך העבודה על התקנות הללו התחיל בשנת 1996, אחרי בג"ץ חורש, לפני הרבה מאוד שנים.

אופיר אקוניס: זה שובר את השיא של הדלקנים האוניברסליים, שם הליך החקיקה החל ב-1997.

הלל רשף: היינו קרובים מאוד לסיום.

אהרון זיסו: זה מאוד לא מעודד אותי.

אהרון זיסו: זה שיא שאני לא רוצה לשבור.

אופיר אקוניס: אנחנו דווקא מתחילים להתקדם בתקנות על הדלקנים האוניברסליים.

אהרון זיסו: בכנסת הקודמת קיימנו 3 דיונים.

אהרון זיסו: סביר שלא נסיים היום, אבל אני כבר מציג בקשה מקדמית לצופף ככל האפשר את הדיונים כי התהליך כבר ארוך מאוד.

אופיר אקוניס: נשתדל.

אהרון זיסו: תודה.

אהרון זיסו: באשר להערות שנאמרו כאן, נפגשנו עם כלל הגורמים.

אהרון זיסו: אין מי שיוכל להגיד שלא נפגשנו אתו.

אהרון זיסו: נפגשנו גם עם משטרת ישראל ועם המשרד לביטחון פנים.

אהרון זיסו: ישבו כאן בדיונים הקודמים נציג המשרד לביטחון פנים וראש מדור שיטור ימי במטה הארצי, מר אבי רוסו שבינתיים התחלף.

אהרון זיסו: עם כל הצער, ההערה שנאמרה כאן על-ידי נציג משטרת ישראל, שהם לא מכירים את זה ויש תוספות, הגיעה אלינו אתמול בערב בטלפון.

אהרון זיסו: אני ממש מצטער, מתקיימים כאן דיונים במשך 3 שנים.

אהרון זיסו: לפנות אתמול בערב ולהגיד: בואו נעשה שינויים, זה אפילו לא ברמת הלא-רציני, אחרי שהתקנות נגררו במשך 14 שנים ו-3 שנים כאן, כאשר משטרת ישראל השתתפה בדיונים כאן.

אהרון זיסו: אמרתי גם אתמול: זה פשוט פוגע.

אהרון זיסו: יש 18,000 שוטרים.

אהרון זיסו: נפגשנו רק עם 100 מהם.

אהרון זיסו: כך זה ייקח עוד כמה עשרות שנים, אני מצטער.

אהרון זיסו: התקנות הללו לא מסדירות את כל תחומי החיים במרינה.

אהרון זיסו: אנחנו לא מתיימרים לזה.

אהרון זיסו: אנחנו משרד התחבורה.

אהרון זיסו: יש משרדי ממשלה נוספים שיכולים לחוקק.

אהרון זיסו: התקנות הללו נועדו להסדיר את ההיבטים התפעוליים הימיים ומה שמשיק אליהם.

אהרון זיסו: יש אבטחה במרינות.

אהרון זיסו: יש הוראות של המשטרה שמתקיימות גם בשטח.

אהרון זיסו: סעיף 8(8) בצו רישוי עסקים, בכל מה שנוגע למשטרה, מוכר במרינות ועובדים לפיו.

אהרון זיסו: אני יכול לומר שהוא לא מעודכן.

אהרון זיסו: ביום ראשון הקרוב אשתתף בדיון עם מדור מעברים, בלי קשר לתקנות הללו, על הסעיף הזה כי הוא לא עדכני.

אהרון זיסו: הוא נכתב לפני שנים רבות ודברים השתנו.

אהרון זיסו: יש חוקים חדשים במדינה, למשל חוק שמירת הסביבה החופית שחייב אותנו להסיר גדרות במרינות, אבל לפי סעיף 8(8) של המשטרה, שהוא חיוני אך צריך לעדכן אותו, כתוב שצריך להציב גדר.

אהרון זיסו: לפיכך התקנות סותרות את סעיפי החוק.

אהרון זיסו: אמרנו שניפגש בשמחה ונדון בזה.

אהרון זיסו: אבל בין זה ובין תקנות המעגנות אין בהכרח הקשר.

אהרון זיסו: גם תקנות התכנון והבנייה חלות במרינות כאשר מקימים רציפים וכדומה והן לא מופיעות כאן.

אהרון זיסו: כתוב: "על-פי כל דין".

אהרון זיסו: צו רישוי עסקים מופיע כאן והתייחסנו אליו בהרבה מאוד היבטים.

אהרון זיסו: גם האבטחה במעגנות כפופה לצו רישוי עסקים כי המשטרה מנחה את ההנחיות שלה בצו רישוי עסקים, אחרת למרינה אין רישיון עסק.

אהרון זיסו: אין מקומן של הוראות אבטחה בתחום התפעולי הימי כי לא על כך אנו מדברים.

גיורא קדר: אני חולק עליו באופן מוחלט.

גיורא קדר: בפקודת הנמלים תראה התייחסות.

אהרון זיסו: היא לא מתייחסת לאבטחה.

אופיר אקוניס: אני מוכרח להגיד שיש כאן שני גורמים כבדי-משקל: המשטרה והצבא, שטוענים שיש כאן בעיה מסוימת.

אהרון זיסו: אנחנו מתואמים עם הצבא.

אופיר אקוניס: נציג המשטרה טען טענות שהעלו על השולחן בעיה כלשהי.

אופיר אקוניס: לא באנו לחוקק באופן חד-צדדי.

אופיר אקוניס: נשמע את הדברים ונראה כיצד לפעול.

אלי מזרחי: אם יורשה לי, אבקש אחר-כך להגיב על הדברים.

סיגלית ברקאי: התקנות האלה באות מכוח פקודת הנמלים שמקנה סמכות מסוימת לשר התחבורה.

סיגלית ברקאי: הן עוסקות בעניינים תפעוליים של הנמל, בעניינים של גביית אגרות, איך ייכנסו כלי שיט וכולי.

אופיר אקוניס: זה בסדר.

אופיר אקוניס: על כך אין ויכוח.

סיגלית ברקאי: הפקודה לא מקנה לשר התחבורה סמכות לעסוק בענייני ביטחון ועל כן אנו לא יכולים לקבוע בתקנות הנמלים שמכוח הפקודה עניינים כלשהם שלא נובעים ממנה.

סיגלית ברקאי: זאת הבעיה.

יערה למברגר: מכיוון שהתקנות הללו הן בהתאם להסמכה הכתובה בחוק כמובן שהתקנות צריכות להיות בהתאם.

שמואל מלכיס: אתנו לא התייעצו בקשר לביטוח.

שמואל מלכיס: אני חייב לומר כהערה מקדימה שגם משרד התחבורה יודע שיש כלי שיט שאינם בעלי כושר ושלא יקבלו ביטוח לעולם ולכן יש בעייתיות בחובת ביטוח.

שמואל מלכיס: התקנות האלה נוסחו מבלי להתייעץ אתנו ולכן יש כאן בעיה אמיתית.

שמואל מלכיס: אנחנו כמובן שמחים מאוד על הטלת חובת ביטוח, אבל אי אפשר לשים מכשול לפני עיוור.

שמואל מלכיס: צריך להיות ברור שאם האלטרנטיבה היחידה היא ביטוח הרי כלי שיט שאין להם כושר לא יוכלו להשיג ביטוח.

מורדי חבר: ולכן אפשר להקנות סמכויות להוציא אותם מן המעגנה ולשים אותם באגף הגרוטאות, לא באגף המרינות.

אופיר אקוניס: אני מציע שנתחיל בקריאת התקנות.

אופיר אקוניס: סליחה, נציג המשטרה רצה להעיר עוד הערה.

זאב פיש: אני נציג משרד הבריאות.

זאב פיש: אני מדבר במתואם עם משרד החקלאות.

זאב פיש: יש כאן הגדרה ל"מתקן ימי" ובאחת התקנות מפורט מי צריך לתת אישורים למתקן ימי.

זאב פיש: אין לי שום בעיה עם זה, אני מברך מאוד על התקנות הללו, אבל במתקן ימי כלול גם כלוב לגידול דגים.

אהרון זיסו: הבהרנו את זה בדיון הקודם ובזה שלפניו.

אהרון זיסו: כלוב לגידול דגים מופיע בהגדרת "מתקן ימי", וזה לא מתקן ימי שיהיה במעגנות אלא כלוב לגידול דגים שבים הפתוח.

זאב פיש: צריך להבהיר את זה.

זאב פיש: אני מכבד כל פרשנות.

אהרון זיסו: בדיון הקודם נמחקו המילים "כלוב לגידול דגים".

איתי עצמון: אבל לא העברתם נוסח משולב עם התיקונים לוועדה ולכן אנחנו לא יכולים לדעת.

סיגלית ברקאי: נבקש לקרוא את התקנות בהקראה רצופה ובמהלך ההקראה נבקש לקרוא גם את התיקונים שהוכנסו במהלך הדיון הקודם של הוועדה.

אלי מזרחי: מאחר ומדובר בתקנות ומדובר כאן על שיטור ימי, ויש לו באמת חלק וזיקה למרבית התקנות הללו, מה שנאמר כאן לגבי שיטור ימי נכון.

אלי מזרחי: הם אמרו את דברם ובעניין הזה כל מה שנכתב בשיתוף איתם מקובל.

אלי מזרחי: בכל הנוגע לביטחון – מופיעה כאן תקנה מסוימת שמדברת באופן כללי על הפעילות במעגנה ובכלל זה הסדר השימוש בשטחי המעגנה, קביעת הסדרת התנהגות אנשים במעגנה וכן קביעת כללים בדבר הפעלת עסק למתן שירותים ימיים.

אלי מזרחי: בתוך המעגנה יש היבטים ביטחוניים שלא צריך לפרט אותם כפי שפירטו את כל הסעיפים, אלא צריך ליצור זיקה לכל הסעיפים, מפריט 8(8) שמופיע ויצרו אליו זיקה באחת התקנות כאן, אבל יש גם דברים נוספים שחייבים לקשור – גם את מנהל המעגנה וגם את הרשות המוניציפלית הנוגעת בעניין או את משרד התחבורה וליצור זיקה להיבטי ביטחון.

אלי מזרחי: לא צריך את הפירוט.

אלי מזרחי: כאשר מתקנים תקנות צריך ליצור זיקה כלשהי לנושא הביטחון, וזה לא בא לידי ביטוי כאן.

אלי מזרחי: נכון שיש מקומות אחרים, ואני מחזיק בידי חוקים – אני שבע-פעילות בנושא של פריצת המעגנות וזה בוער בעצמותיי, מן הסיבה הפשוטה שזיהינו שתחום המעגנות הוא פרצה ביטחונית-פלילית.

אלי מזרחי: גם את המכס, שלא נוגע כרגע לעניין, אנחנו רותמים וגם את צה"ל ואת חיל הים אנחנו רותמים ואת השיטור הימי של משטרת ישראל.

אלי מזרחי: נעשות פעילויות בתחום המעגנה ואנו חייבים לרתום את כולם לנושא הביטחוני.

אלי מזרחי: כאשר מתקנים כבר תקנות, ואנו נמצאים בתהליך כזה, חייבים להכניס את העניין הזה.

אופיר אקוניס: אני מסכים עם נציג המשטרה.

אופיר אקוניס: נכון שהסמכות היא של שר התחבורה, אבל אם מתקינים תקנות – ואנחנו מכירים הרי את כל ה"ישראבלופים" שיש כאן במדינה – נציג המשטרה מדבר על היבטים פליליים ועל היבטים ביטחוניים וצריך לשים את הדברים על השולחן ולעסוק בהם.

אופיר אקוניס: אם סוף סוף מתקינים תקנות, בתהליך שהחל ב-1996 – לא יאומן, ראש הממשלה שהיה אז הוא עכשיו שוב ראש הממשלה בסיבוב שני.

אופיר אקוניס: מדהים.

אופיר אקוניס: כל-כך הרבה זמן עבר – אני מבקש להתייחס.

אופיר אקוניס: ההערה של המשטרה חשובה.

לאה ורון: כאשר מגיעות תקנות של משרד אחד לוועדה, הציפייה מכלל משרדי הממשלה היא לעבור עליהן היטב – והתקנות נשלחות מבעוד מועד לשאר משרדי הממשלה – ולהעיר את הערותיהם למשרד שמפנה את התקנות לוועדה על מנת ששולחן הוועדה לא יהפוך למקום למשא ומתן בין משרדי הממשלה.

לאה ורון: אני מציעה כבר עכשיו שתנצלו את הזמן עד הדיון הבא בתקנות ושלפחות משרדי הממשלה יגיעו לאיזה תיאום ביניהם.

אופיר אקוניס: ולהכניס הערות ברוח הדברים של המשטרה כי אני סבור שאלה הערות חשובות.

איתי עצמון: ובהתאם לסמכות השר.

אופיר אקוניס: בוודאי.

אופיר אקוניס: אנחנו לא מעבירים סמכויות בין שר אחד למשנהו או בין משרד אחד למשנהו.

אופיר אקוניס: זאת סמכות הממשלה.

אופיר אקוניס: היא קובעת את זה בישיבתה ולאחר מכן מביאה את זה לאישור הכנסת.

אופיר אקוניס: זה הנוהל.

אופיר אקוניס: אנחנו לא עוסקים בזה.

אופיר אקוניס: זה העניין של הממשלה.

אופיר אקוניס: אני סבור שהערת המשטרה חשובה ונבונה ואנו צריכים לשים אליה לב, וגם משרד התחבורה צריך להיות קשוב מאוד להערות של המשטרה בעניין הזה, אם כבר מתקינים תקנות ועובדים כל-כך הרבה זמן.

אהרון זיסו: כפי שאמרתי, ביום ראשון הקרוב נדון על נושא הביטחון בנמלים ובמעגנות.

אהרון זיסו: אמור להתקיים דיון עם יחידת המעברים ונדון על ההוראות של המשטרה.

אהרון זיסו: זה לא סותר את התקנות ולא מתאים למסגרת הזאת.

סיגלית ברקאי: בתקנות יש סעיף שמירת דינים, שקובע שזה בא להוסיף על כל דין קיים.

סיגלית ברקאי: אחרת נצטרך להתייחס לכל היבט קטן שקיים במעגנות.

סיגלית ברקאי: "בתוקף סמכותי לפי סעיף 60 לפקודת הנמלים [נוסח חדש], התשל"א - 1971 (להלן – הפקודה), בהתייעצות עם שר הבריאות לפי סעיף 60(1)(יא) לפקודה, על פי הצעת רשות הספנות והנמלים לפי סעיף 32(א) לחוק רשות הספנות והנמלים, התשס"ד-2004 ובאישור ועדת הכלכלה של הכנסת לפי סעיף 21א(א) לחוק יסוד: הכנסת, וסעיף 2(ב) לחוק העונשין, התשל"ז- 1977, אני מתקין תקנות אלה:

סיגלית ברקאי: הגדרות 1.

סיגלית ברקאי: בתקנות אלה – "אניה", "כלי שיט" ו-"מפקח כלי שיט" – כהגדרתם בתקנות הנמלים (בטיחות השיט), התשמ"ג - 1982, (להלן - תקנות הבטיחות); "אופנוע ים" ו-"כלי שיט קטן" – כהגדרתם בתקנות הספנות (ימאים) (משיטי כלי שיט קטנים), התשנ"ח - 1998; "בעל כלי שיט" – לרבות חוכר כלי שיט או סוכנו או מי שהוסמך מטעם כל אחד מהם; "גל ירכתיים" – גל השובל הנוצר בירכתי כלי השיט בעת השטתו; "השר" – שר התחבורה והבטיחות בדרכים; "מי שיפוליים" – כל נוזל המצטבר במחסנים, בחדר המשאבות, בחדר המכונות, או בכל מקום אחר בתחתית כלי שיט; "מיקשר" – מערכת לריתוק כלי שיט המוצבת בים; "מיתקן ימי" – מיתקן או כלי שיט המוצב בים באופן קבוע, לרבות באמצעות עמודים, מערכת עוגנים או כל אמצעי אחר, כולל שובר גלים, מיקשר, רציף, מצוף, דוברה וכן צינורות או כבלים העוברים בים;"

איתי עצמון: "כלוב לגידול דגים" נמחק.

איתי עצמון: זה מופיע כאן כי הם לא העבירו לנו נוסח משולב.

איתי עצמון: עכשיו היא קוראת את השינויים שהוועדה החליטה להכניס בכנסת הקודמת.

סיגלית ברקאי: ""מנהל מעגנה" – מי שהשר מינהו למנהל נמל שהוא מעגנה, לפי המלצת מפעיל המעגנה, ובלבד שהוא בעל הכשרה וידע מספקים בתחום הימי לפי אמות מידה שהציב הממונה על הנמלים; "מספנה" – מקום המשמש לבנייתם, תיקונם, שיפוצם או תחזוקתם של כלי שיט, מיתקן ימי, ציודם או אביזריהם; "מעגנה" – נמל או חלק מנמל אשר נועד לשמש בעיקר לעגינתם של כלי שיט קטנים, תיקונם, שיפוצם או הספנתם כמפורט בתוספת; "מפעיל מעגנה" – מי שבעל זכות במקרקעין מסר לידיו את הזכות להפעילם כמעגנה; "מפקח למניעת זיהום הים" – מפקח שמונה לפי סעיף 6 לפקודת מניעת זיהום מי-ים בשמן [נוסח חדש], התש"ם - 1980; "משיט" – מי שבידו הפיקוד על כלי שיט; "נמל" – מקום שהכריז עליו השר לפי סעיף 2 לפקודה;" לצורך תיקון שאנחנו רוצים להוסיף בהמשך בתקנה 8, רצינו להוסיף הגדרה של "ספינת דיג" (סד"ג).

איתי עצמון: אני מציע שתכניסו אותה בתקנה 8 כאשר נדון בה כי ההגדרה הזאת רלוונטית לתקנה 8.

סיגלית ברקאי: ייתכן שבהמשך יהיו תיקונים נוספים.

איתי עצמון: אז ככל שיהיה צורך.

אהרון זיסו: ביקשנו להוסיף הגדרה של "סירת דיג".

אהרון זיסו: יש לזה השלכה לתקנה 8 כרגע, אבל ייתכן שבהמשך יהיו השלכות לתקנות נוספות.

אהרון זיסו: לכן ביקשנו להוסיף את זה בהגדרות.

סיגלית ברקאי: אתה אומר שכאשר נגיע לתקנה 8 נבקש להוסיף את זה לתקנה 1?

איתי עצמון: או ספציפית לתקנה 8.

סיגלית ברקאי: בכל מקרה נוסיף בתקנות התייחסות לספינת דיג (סד"ג).

סיגלית ברקאי: אקרא את ההגדרה: ""סד"ג" – סירה או ספינה בעלת רשיון לעסוק בדיג שניתן לפי תקנה 2א לתקנות הדיג , 1937 , למעט רשיון דיג ספורטיבי; "עגינה" – כל אחד מאלה: (1) ריתוק כלי שיט לקרקעית הים או לרציף באמצעות עוגן, חבלים, כבלים או כל אמצעי קשירה אחר; (2) ריתוק כלי שיט לכלי שיט הנמצא במצב עגינה כאמור בפסקה (1); "צמדת ים" – בעל חי ימי הנצמד לתחתית גוף כלי שיט ויוצר בית גידול;"

אופיר אקוניס: מה עושים עם בעל החי הימי הנצמד לתחתית גוף כלי שיט ויוצר בית גידול?

אופיר אקוניס: לא הבנתי.

אהרון זיסו: מורידים אותו.

אופיר אקוניס: זה מדוזות?

אופיר אקוניס: לא, כי למדוזות אין בית גידול על כלי השיט.

אופיר אקוניס: בית הגידול שלהן נוצר בצורה אחרת.

מורדי חבר: זה מה שנקרא Barnickles.

אופיר אקוניס: כלומר מעין עלוקות.

סיגלית ברקאי: ""רכב" – כמשמעותו בפקודת התעבורה; "רציף" – לרבות מזח ומיקשר; "רשות כבאות" – כמשמעותה בחוק שירותי הכבאות, התשי"ט-1959; "שירותים ימיים" – שירות לכלי שיט או באמצעות כלי שיט הניתן במעגנה או ממעגנה שהוא אחד מאלה: (1) מספנה; (2) בית ספר לצלילה; (3) השכרת כלי שיט; (4) תדלוק כלי שיט; "שמן" – כהגדרתו בתקנות הנמלים (טעינה ופריקה של שמנים), התשל"ו - 1976, ולרבות נוזל קירור של מנועים, ממיסים וכימיקלים המשמשים לניקוי חלקי מכונות; "שמן משומש" – שמן שכתוצאה משימוש, אחסנה, טלטול או סיבה דומה נעשה בלתי ראוי לשימוש לצורכי סיכה, בידוד וכיוצא באלה, ולרבות שאריות שמן שנאגרו במסנן משומש; "שפכים" – שפכים סניטריים, מי שיפוליים, שמן ושמן משומש.

סיגלית ברקאי: "שפכים סניטריים" – פסולת נוזלית שמקורה בשירותים הסניטריים או במטבח של כלי השיט.

סיגלית ברקאי: "

אופיר אקוניס: רבותי, יש הערות?

אורן סונין: האם מוסיפים את הגדרת סד"ג (סירת דיג)?

אופיר אקוניס: כן.

אופיר אקוניס: הם ביקשו להוסיף אותה.

אופיר אקוניס: אתה מתנגד?

אורן סונין: לא, חס וחלילה.

אהרון זיסו: זה מתואם אתו.

קריאה: בישיבות הקודמות, בכנסת הקודמת, דנו ואישרו כבר עד תקנה 34.

איתי עצמון: אבל כעת יש כנסת חדשה ואין דין רציפות שחל על חקיקת משנה.

לאה ורון: השר מתקין תקנות והוא שמעביר את התקנות לוועדה.

לאה ורון: כאשר מתחלף שר יש צורך בהגשה מחדש של התקנות.

אופיר אקוניס: אם אין הערות, תקנה 1 נתקבלה.

פרק שני: "סימן א': השימוש בשטחי המעגנה ובמיתקניה הגבלת 2.

פרק שני: (א) הממונה על הנמלים רשאי להורות למנהל מעגנה לסגור כל שער, כביש, השימוש שובר גלים, רציף, או כל מיתקן אחר בתחום המעגנה או כל חלק במיתקני ממנו, וכן לאסור שימוש בו או להתירו, בתנאים ולתקופה שיורה, אם המעגנה הדבר דרוש, לדעתו, מטעמי בטיחות השיט, הגנה על הסביבה הימית, או לצורך התפעול התקין והבטיחותי של המעגנה.

פרק שני: (ב) אין בסמכותו של הממונה על הנמלים לפי תקנה משנה (א), כדי לגרוע מחובותיו של מפעיל המעגנה לדאוג, בתור בעל הזכות במקרקעין, לתקינות מיתקני המעגנה.

פרק שני: " תקנת משנה (ג) נמחקת.

אופיר אקוניס: למה לא הועבר לוועדה נוסח מתוקן?

סיגלית ברקאי: הבנו שמתחילים הכול מהתחלה והיתה כנראה אי-הבנה שלנו.

אופיר אקוניס: אני מציע שלקראת הישיבה הבאה תעבירו נוסח מתוקן.

לאה ורון: מתחילים הכול מהתחלה, אבל לוקחים בחשבון את התיקונים שהוכנסו כבר.

אופיר אקוניס: יש הערות לתקנה 2?

אופיר אקוניס: דרך אגב, לא חייבים להעיר.

אופיר אקוניס: אין הערות.

אופיר אקוניס: מכיוון שחבר הכנסת אפללו נכנס נעמיד להצבעה את תקנה 2.

אופיר אקוניס: מי בעד? מי נגד?

אופיר אקוניס: הצבעה בעד תקנה 2 – 2 נגד – אין נמנעים – אין התקנה נתקבלה.

אופיר אקוניס: תקנה 2 נתקבלה.

סיגלית ברקאי: הגבלת 3.

סיגלית ברקאי: "בכפוף להוראות חוק שמירת הסביבה החופית, התשס"ד-2004, מנהל מעגנה כניסה רשאי להגביל או לאסור כניסת בני אדם, בעלי חיים ורכב אל שטח המעגנה או כל דרך היבשה חלק ממנה אם הדבר דרוש, לדעתו, מטעמי בטיחות השיט או הגנה על הסביבה הימית או לצורך התפעול התקין של המעגנה.

סיגלית ברקאי: "

אופיר אקוניס: יש הערות לתקנה 3?

אופיר אקוניס: אין הערות.

אופיר אקוניס: מי בעד?

אופיר אקוניס: מי נגד?

אופיר אקוניס: הצבעה בעד תקנה 3 – 2 נגד – אין נמנעים – אין התקנה נתקבלה.

אופיר אקוניס: 2 בעד, אין מתנגדים ואין נמנעים.

אופיר אקוניס: תקנה 3 נתקבלה.

סיגלית ברקאי: הקמת 4.

סיגלית ברקאי: (א) בתקנה זו – מיתקן ימי "המבקש" – מי שמבקש להקים מיתקן ימי; "הקמת מיתקן ימי" – לרבות הקמת כל חלק של מיתקן ימי, וכן כל שינוי או תיקון בו.

סיגלית ברקאי: (ב) לא יקים אדם מיתקן ימי בתחומי מעגנה, אלא אם כן קיבל אישור לכך מאת מנהל המעגנה, ובהתאם לתנאי האישור.

סיגלית ברקאי: (ג) מנהל המעגנה לא יאשר הקמתו של מיתקן ימי אלא אם כן נתקיימו כל אלה: המבקש הגיש לממונה על הנמלים תכניות הנדסיות מפורטות להקמת המיתקן הימי ואלה אושרו בידו; המבקש הגיש לממונה על הנמלים תכנית מפורטת לתחזוקת המיתקן הימי, העונה על צרכי הבטיחות, והתכנית אושרה בידו; המבקש הגיש לממונה על הנמלים היתר לפי הוראות חוק התכנון והבניה, התשכ"ה - 1965 - אם הקמת המיתקן הימי טעונה היתר כאמור.

סיגלית ברקאי: (ד) מנהל המעגנה רשאי לכלול באישור הקמת המיתקן הימי תנאים לפיקוח על הקמתו ותחזוקתו.

סיגלית ברקאי: "

אופיר אקוניס: יש הערות?

אופיר אקוניס: אין הערות לתקנה.

אופיר אקוניס: תקנה 4 נתקבלה.

סיגלית ברקאי: פירוק 5.

סיגלית ברקאי: (א) "הקים אדם, שינה או תיקן מיתקן ימי או חלק ממנו בתחום המעגנה, מיתקן ללא אישור מנהל המעגנה או בניגוד לתנאי האישור, חייב אותו אדם ימי לפרק את שהוקם, שונה או תוקן כאמור, בתוך 30 ימים מיום שקיבל על שהוקם כך הוראה בכתב מאת מנהל המעגנה.

סיגלית ברקאי: ללא אישור (ב) הורה מנהל המעגנה על פירוק מיתקן ימי כאמור בתקנת משנה (א), ואותו אדם לא ביצע את ההוראה, רשאי מנהל המעגנה, באישור הממונה על הנמלים, לפרק את שהוקם, שונה או תוקן כאמור.

סיגלית ברקאי: (ג) אישור הממונה על הנמלים לפי תקנת משנה (ב) יינתן אם פירוק המיתקן הימי דרוש, לדעתו, מטעמי בטיחות השיט או למניעת זיהום המעגנה או לצורך תפעולה התקין של המעגנה, ולאחר שניתנה לאותו אדם הזדמנות להביא טענותיו בפניו; באישור כאמור יורה הממונה על הנמלים על דרך פירוק המיתקן הימי באופן שתובטח פגיעה מזערית בקניין של אותו אדם.

סיגלית ברקאי: "

אופיר אקוניס: יש הערות?

אופיר אקוניס: אין הערות לתקנה 5.

אופיר אקוניס: תקנה 5 נתקבלה.

סיגלית ברקאי: איסור 6.

סיגלית ברקאי: "לא יקים אדם, מבנה או מיתקן כלשהו במעגנה, ולא יעשה כל שינוי או תיקון בניה בהם, אלא אם כן קיבל אישור מאת מנהל המעגנה שהדבר לא יפריע לתפעולה התקין של המעגנה , והדבר נעשה בהתאם להוראות כל דין.

סיגלית ברקאי: "

אופיר אקוניס: יש הערות?

אופיר אקוניס: אין הערות.

אופיר אקוניס: תקנה 6 נתקבלה.

סיגלית ברקאי: זה סעיף שתוקן לאור דרישת הוועדה.

איתי עצמון: אני רוצה לציין את החלטת הוועדה מן הכנסת הקודמת, ב-18 בפברואר.

איתי עצמון: יושב-ראש הוועדה דאז, חבר הכנסת גלעד ארדן, ביקש מכם להביא נוסח שמבחין בין הרציף, שבו הסמכות רחבה יותר, ובין כלי השיט, שבו הסמכות להתערב צריכה להיות צרה יותר.

סיגלית ברקאי: זכור לי שאת הנוסח החדש קראו כבר בישיבה השלישית ואישרו אותו.

איתי עצמון: בכל מקרה, זה לא מחייב כרגע, אבל תגידו מה הנוסח שאתם רוצים.

סיגלית ברקאי: מודעות 7.

סיגלית ברקאי: "ראה מנהל המעגנה כי כרזה, מודעה או פרסום אחר המוצבים ברציף או על כלי ברציף שיט פוגעים בבטיחות השיט במעגנה, רשאי הוא לשם הבטחת בטיחות השיט, ועל כלי שיט להורות למי שהציבם כאמור, או לבעל כלי השיט, לפי הענין, על הסרתם, או הזזתם, ואותו אדם חייב למלא אחר הוראות מנהל המעגנה שניתנו כאמור.

סיגלית ברקאי: "

לאה ורון: אין לכם את הנוסח מכיוון שמשרד התחבורה לא העביר לוועדה נוסח מתוקן.

סיגלית ברקאי: בכל מקרה קוראים את כל התקנות מחדש.

אופיר אקוניס: אבל האנשים רוצים לראות את הנוסחים ולבחון אותם.

סיגלית ברקאי: לבקשת הוועדה נעביר להם נוסח מתוקן.

אופיר אקוניס: לא נעלה את זה לסדר היום אם זה לא יהיה מתוקן.

אופיר אקוניס: זה בלתי אפשרי.

אופיר אקוניס: חבל שלא עשיתם את זה עד כה.

אופיר אקוניס: ברוח הקיץ אנחנו יותר נינוחים, אבל זה לא תקין.

אופיר אקוניס: לישיבה הבאה, גברתי מנהלת הוועדה, תראי שזה מתקיים.

לאה ורון: הכנתי מכתב פנייה ליועצת המשפטית של משרד התחבורה, שמבקש אותם להעביר את הנוסח המתוקן בהתאם לאמור במכתבו של השר.

סיגלית ברקאי: הנוסח הועבר ללשכה המשפטית לשם ידיעה.

לאה ורון: אבל אנחנו מזמינים לוועדה נציגים רבים.

לאה ורון: אם הנוסח היה מתפרסם היו נחסכות הערות רבות בוועדה.

אופיר אקוניס: אני מבקש שכך תנהגו לקראת הישיבה הבאה.

אהרון זיסו: יועבר נוסח מתוקן כבר השבוע.

איתי עצמון: באשר לתקנה 7, האם אתם לא רוצים להבחין בין רציף ובין כלי שיט?

אהרון זיסו: שינינו את הנוסח.

אהרון זיסו: קודם היה איסור גורף ונאמר "לא יציב".

אהרון זיסו: עכשיו לא אומרים לא להציב, אלא אומרים שאם הציב וזה יוצר בעיה – יגיד מנהל המעגנה שצריך להזיז את זה כי זה יוצר בעיה, כי למשל שלט כזה יכול ליצור הסתרות ובעיות בטיחות.

אהרון זיסו: בקטע הזה אין הבחנה בין רציף ובין כלי שיט.

אהרון זיסו: אם הוא יצר בעיית בטיחות, מטפלים בה.

אופיר אקוניס: תקנה 7 נתקבלה בנוסח המתוקן.

סיגלית ברקאי: איסור 8.

סיגלית ברקאי: "(א) לא ידוג אדם בחכה בתחום מעגנה, אלא ברשות מנהל המעגנה ובתנאים

סיגלית ברקאי: (ב) לא יפרוש אדם במימי המעגנה רשת דייגים או ציוד דיג אחר.

סיגלית ברקאי: (ג) לא יפרוק אדם דגים או ציוד דיג בתחום מעגנה, אלא באישור מנהל המעגנה; הוראה זו לא תחול בנמל טבריה, נמל יפו, נמל עכו, ומעגן הדיג שביט בנמל חיפה.

סיגלית ברקאי: " מעגן שביט הוא מה שהיה פעם מעגן קישון.

סיגלית ברקאי: זה אותו מקום.

מורדי חבר: מעגן הדיג קישון, שאני מנהל אותו, נקרא גם מעגן שביט, על שם אחד ממנהלי אגף הדיג הראשונים במשרד החקלאות, שהוא במקרה גם אביה של ציפי שביט.

אהרון זיסו: טבריה, יפו, עכו ושביט – הכוונה לכל המעגנות שבמקור היו נמלי דיג.

אהרון זיסו: שם אפשר לפרוק אוטומטית.

אופיר אקוניס: זה כתוב בצורה ברורה למדי.

סיגלית ברקאי: אנחנו מבקשים להוסיף את תקנת משנה (ד).

סיגלית ברקאי: "(ד) על אף האמור בתקנת משנה (ג), ראה הממונה על הנמלים כי קיימים במעגנה מקומות עגינה פנויים וכי אין מניעה תפעולית לשימוש של סד"ג באותו רציף, רשאי הוא להורות למנהל המעגנה להקצות רציף במעגנה באורך של עד 50 מטרים לפריקת דגים וציוד דיג בהתאם לתנאים שהורה עליהם הממונה על הנמלים; ניתנה הוראה כאמור, מנהל המעגנה לא יקצה ... ".

לאה ורון: אני מבקשת מיושב-ראש הוועדה לבקש להעביר לנו את תקנות משנה (ד) ו-(ה) החדשות בצורה רשמית בנוסח המתוקן.

לאה ורון: אז נפיץ אותן כנהוג וכמקובל באתר האינטרנט של הוועדה והגורמים השונים, ובהם הנציגים של הדייגים, יוכלו לעיין בנוסח תקנות.

דוד אזולאי: אפשר לאשר את תקנות משנה (א)-(ג).

זאב פיש: לגבי איסור או אי-איסור הדיג, יש איזו ועדה משותפת של משרד החקלאות ופיתוח הכפר ומשרד הבריאות.

זאב פיש: אגף הדיג של משרד החקלאות ופיתוח הכפר, ולא רק מנהל המעגנה, צריך לאשר דיג באזור שיכול להיות מסוכן או לא מסוכן.

זאב פיש: זה צריך להיות באישור משרד ממשלתי, ובמקרה הזה אגף הדיג של משרד החקלאות.

סיגלית ברקאי: יש כאן איסור.

סיגלית ברקאי: אין כאן היתר.

זאב פיש: האישור או האיסור צריך להיות של אגף הדיג.

יערה למברגר: זה לא גורע מכל דין אחר.

מורדי חבר: אבל חל איסור.

מורדי חבר: אנחנו מדברים על בטיחות השיט ובטיחות הדיג.

זאב פיש: כתוב: "אלא ברשות מנהל המעגנה".

זאב פיש: צריך לתקן את זה ולכתוב "ברשות אגף הדיג של משרד החקלאות ופיתוח הכפר".

אופיר אקוניס: כל אדם שדג בחכה יצטרך לקבל אישור של אגף הדיג?

מורדי חבר: צריך רישיון גם עבור דיג בחכה.

זאב פיש: זה לא רק עניין בטיחותי אלא גם בריאותי.

אמיר צינדר: העניין הבריאותי החשוב יותר הוא פירוק הדיג.

אמיר צינדר: זה התפקיד שלך.

זאב פיש: הם לא יודעים על מה הם מדברים.

אופיר אקוניס: אתה אומר שכל אדם זקוק לאישור דיג?

זאב פיש: היכן שדגים, בנחלים ובים, אגף הדיג מודיע אם הוא מאשר או לא מאשר.

זאב פיש: זה לא רק עניין בטיחותי.

זאב פיש: נושא פריקת דגים מטופל בתקנות משנה (ד) ו-(ה) שהוספו, שלא יידונו היום.

אמיר צינדר: התפלאתי שלא הערת על כך אפילו.

אמיר צינדר: אתה נציג של משרד הבריאות ולא מעיר על זה.

זאב פיש: אתה אפילו לא יודע שכן הערנו על זה.

זאב פיש: אתה פשוט סתם מקשקש.

אמיר צינדר: אני לא סתם מקשקש.

אמיר צינדר: אני יודע כי עברתי את זה.

אופיר אקוניס: מה מציע משרד הבריאות?

זאב פיש: אנחנו אומרים שבנושא בטיחות, בהחלטה אם לאשר או לא לאשר, אם לאסור או להתיר – בנוסף למנהל המעגנה צריך לעשות את זה גם אגף הדיג של משרד החקלאות.

קריאה: גם באשר לדיג בחכה?

זאב פיש: בכל דיג, כי דגים נאכלים ואסור לאפשר לשווק דגים שמסכנים את בריאות הציבור.

מורדי חבר: אני סבור אחרת כי, קודם כול, משרד החקלאות נותן רישיון דיג, כולל לדיג בחכות.

מורדי חבר: נניח שלאדם יש כבר רישיון לדוג ממשרד החקלאות, ואם אין לו הוא לא יכול לדוג – מנהל המעגנה יכול לאסור עליו, למרות הרישיון שלו, לדוג במעגנה.

מורדי חבר: אני לא מבין מה הקשר לעניין.

אופיר אקוניס: מה אומר משרד החקלאות?

אורן סונין: הדברים לא מדויקים.

אורן סונין: צריך להפריד כאן בין שני דברים.

אורן סונין: נכון להיום אגף הדיג לא מתעסק ברישיונות דיג בחכה בודדת.

אורן סונין: אגף הדיג מתעסק בדיג מסחרי.

אורן סונין: אמנם גם דיג מן החוף.

אורן סונין: אבל נכון להיום כל אזרח במדינת ישראל שרוצה לדוג בחכה יכול לעשות את זה בלי לשאול את אגף הדיג.

אורן סונין: בנוסף לכך, ובלי שום קשר למה שאמרתי, במקרים של זיהום הים יש בינינו ובין משרד הבריאות שיתוף פעולה בחיפוש דרך למנוע מדג מזוהם להגיע לצרכן.

אורן סונין: במקרה כזה אנחנו מתייחסים גם לדייג שדג בחכה בודדת כי כאן יש עניין בריאותי ולא עניין שנוגע לנושאי דיג.

אורן סונין: אנחנו משתפים פעולה גם בנושא הזה.

אורן סונין: הרעיון שמסתתר מאחורי התקנה הזאת הוא לא לאשר לאנשים לדוג במרינה, אבל יש כאן מעין פרצה קטנה שמאפשרת למנהל המרינה בכל זאת לאשר.

אורן סונין: לכן הועלה הנושא על-ידי מר זאב פיש, שאם הוא בכל זאת יאשר – במקרה הזה תהיה לנו אפשרות להתערב.

אופיר אקוניס: ברשות מנהל המעגנה אדם יכול לדוג.

אופיר אקוניס: יכול לבוא חבר של מנהל המעגנה ולדוג שם.

מורדי חבר: אבל הוא לא עושה over-ruling על משרד החקלאות.

מורדי חבר: לאותו אדם יש כבר רישיון ממשרד החקלאות לדוג.

מורדי חבר: מנהל המעגנה יכול למנוע, אבל לא להיפך.

אורן סונין: האישור הוא לא לאדם, אלא למקום, לאיכות המים.

אופיר אקוניס: איכות המים קצת יותר בעייתית בתחום מעגנה בשל שפיכת דלקים וכן הלאה.

אופיר אקוניס: מה אתה מציע?

אופיר אקוניס: מה ההצעה של משרד הבריאות?

זאב פיש: אני מציע להוסיף "ובאישור אגף הדיג של משרד החקלאות".

אופיר אקוניס: כלומר אם דייג יגיע למעגנה בבוקר שבת, איך הוא ישיג את האישור הזה?

זאב פיש: אם מנהל המעגנה ירצה להתיר ולאפשר למישהו לדוג במעגנה, יבקש מאגף הדיג.

אופיר אקוניס: זה לא אפשרי מבחינה טכנית.

אופיר אקוניס: אגף הדיג לא עובד בשבתות ובימי חג.

זאב פיש: בכל האירועים של זיהום ים שאירעו בשבת, עבדנו גם בשבת.

אופיר אקוניס: הוא מדבר על כך שעבור דיג בתוך המעגנה יינתן אישור של מנהל המעגנה ושל אגף הדיג.

אופיר אקוניס: אתם לא בעד זה בעצם.

אופיר אקוניס: אתם לא תתנו את האישור בעצם.

זאב פיש: זה לא אנחנו.

זאב פיש: יש שיתוף פעולה טוב באמת.

לאה ורון: אנחנו לא מבינים איך יודע האזרח הפשוט על שיתוף הפעולה ביניכם, מתי מתירים לו לדוג ומתי לא מתירים לו לדוג.

לאה ורון: אל תתייחס רק לנושא המעגנה שלגביה נדרש גם אישור של מנהל המעגנה.

אופיר אקוניס: ניתן לפתור את זה באופן פשוט מאוד.

אופיר אקוניס: ניתן לכתוב: "לא ידוג אדם בתחום מעגנה", נקודה.

אופיר אקוניס: למה זה לא כך?

מורדי חבר: זה הכי טוב.

מורדי חבר: שלא יתנו לאף אחד לדוג במעגנה.

גד שניצר: צריך לקבוע את זה בחוק.

גד שניצר: לא בתקנה.

גד שניצר: אי אפשר להגביל חופש של אדם לדוג.

גד שניצר: אם רוצים לעצור את זה, צריך לתקן את החוק.

גד שניצר: שר התחבורה מוסמך לדאוג לבטיחות השיט ולא לעצירת דיג.

אופיר אקוניס: אני מציע שתנסו להגיע בעניין הזה להבנה.

אופיר אקוניס: לא נאשר את תקנה 8 בינתיים.

יערה למברגר: בהקשרים רבים נדרשים אישורים ורישיונות מכמה גורמים.

יערה למברגר: העובדה שכאן מדברים על האפשרות להתיר על-פי ההיבטים והשיקולים שקשורים למעגנה לא גורעת מכל אישור אחר שנדרש ממשרד החקלאות או ממשרד הבריאות.

יערה למברגר: התוספות שמציעים כעת עשויות לגרוע וליצור רושם אחר.

יערה למברגר: לא פוגעים כאן בדין אחר.

יערה למברגר: לכן יש את תקנה 60, שנגיע אליה.

יערה למברגר: זה נוגע להרבה היבטים לכל אורך התקנות.

יערה למברגר: הדוגמה של חוק התכנון והבנייה, שבא לידי ביטוי בחוקים רבים, טובה מאוד.

אופיר אקוניס: אני חייב לסיים את הישיבה.

אופיר אקוניס: אנחנו לא מאשרים את תקנה 8.

אופיר אקוניס: תגיעו להידברות.

אופיר אקוניס: אנחנו מסכמים שנציגי משרדי הממשלה יעבירו בימים הקרובים את הערותיהם למשרד התחבורה והבטיחות בדרכים – הכוונה למשטרה, למשרד הבריאות ולמשרד החקלאות – כדי לתאם את הנוסח.

אופיר אקוניס: עליכם להיפגש עם נציגי חברות הביטוח ואיגוד חברות הביטוח: מר קדר, בנושא חובות מפעיל המרינה, בעניין ניקיון פנים וחוץ, ושעות הפעילות והשמירה; מר מלכיס, בנושא ההיוועצות באיגוד חברות הביטוח.

אופיר אקוניס: אבקש ממשרד התחבורה להעביר נוסח מתוקן.

אופיר אקוניס: יש בידינו מכתב של השר מ-21 ביוני שאומר שכך ייעשה.

אופיר אקוניס: זה לא קרה בסופו של דבר.

אופיר אקוניס: נפיץ את הנוסח באתר האינטרנט של הוועדה לפני הדיון הבא ואני מניח שחלק מן ההערות יוסרו ויתוקנו.

אופיר אקוניס: תודה רבה.

אופיר אקוניס: הישיבה נעולה.